[{"text_idx": "#000002", "text": "Paadipo\u0303genike ja\u0308reltulijale, moekunstnikule ja kahe lapse emale Liina Viirale (39) on perekond ja pa\u0308ritolu alati olulist rolli ma\u0308nginud. Nii ka tema kaasa Dag Nurme (36) kodus, kus igal mo\u0308o\u0308blitu\u0308kil on oma ajalugu. Mo\u0303nikord eesti, teinekord rootsi oma."}, {"text_idx": "#000005", "text": "Sopilisest hoonekompleksist koosneva Kopli uusarenduse aias valvab hallikirju taks, kes haugub ku\u0308lalise peale seni, kuni u\u0308he ridaelamuboksi perenaine ukse lahti teeb ja tuppa kutsub. Liina Viira ja tema tu\u0308tar Viira (1) on hoopis so\u0303bralikumad. Liina puusal rippuv Viira, kes \u2013 nagu ta\u0308helepanelik lugeja ma\u0308rkab \u2013 on saanud nimeks ema perekonnanime, naeratab tulijale ko\u0303igi oma viie valge piimahamba va\u0308lkudes."}, {"text_idx": "#000007", "text": "\u201eMeil o\u0303udsalt joppas selle korteri ostmisega,\u201d ra\u0308a\u0308gib Liina alustuseks kolme aasta tagustest su\u0308ndmustest. \u201eSee rajoon oli arendatud juba aasta varem. Meie tulime siia vaatama u\u0308hte teist korterit, mis meile u\u0308ldse ei sobinud. Selle korteri uks oli aga juhuslikult lahti ja ma vaimustusin kohe neist telliskiviseintest ja lagedest.\u201d"}, {"text_idx": "#000008", "text": "No\u0303ukogude Liidu so\u0303java\u0308e kasarmukompleksi abihoonesse rajatud kahetasapinnalise rohkem kui 100ruutmeetrise korteri modernselt valged seinad ja betoonlagi eeldaksid justkui ku\u0308lma minimalismi, ometi annavad Liina kodus tooni hoopis soojalt mo\u0303juvad perekonnareliikviad. Perekond ja pa\u0308ritolu ma\u0308ngivad Rootsi va\u0308liseestlaste perest pa\u0308rit Liina elus ta\u0308htsat rolli."}, {"text_idx": "#000009", "text": "Paadipo\u0303genike ja\u0308reltulija on ringiga Eestis tagasi. Esialgu pidi Liina ja\u0308a\u0308ma aastaks, nu\u0308u\u0308d la\u0308heb juba teine ku\u0308mnend. Tema Eestis tuule tiibadesse saanud moekunstnikukarja\u0308a\u0308rist ra\u0308a\u0308gib Viira ja tema vanema venna Talise (oktoobris saab 3) mu\u0308ramistoa seinale riputatud suur foto \u2013 kootud rahvusmustriga bikiinipu\u0308kstes modell inspekteerimas vana talumaja."}, {"text_idx": "#000010", "text": "\u201eSee on minu esimene kollektsioon, mis on mulle kohutavalt armas,\u201d mainib Liina. Ja lisab, et ta\u0308nu sellele ko\u0303igele ta u\u0308ldse Eestisse ja\u0308i. \u201eOsalesin Supernoova moekonkursil ja pa\u0308rast tegime selle photoshoot\u2019i. Modell on minu ema ristitu\u0308tar, keda ma olen tundnud kogu elu, pildistatud on see minu vanaema lapsepo\u0303lvekodus Tihemetsas, ka fotograaf oli va\u0308ga hea so\u0303ber. Mulle meeldib, et modellil on va\u0308iksed sa\u0308a\u0308sehammustused pepu peal,\u201d juhib ta ta\u0308helepanu ehteestilikele suvistele aktsentidele."}, {"text_idx": "#000011", "text": "Ajalugu ja kestvus on Liinale ta\u0308htsad la\u0308htekohad ka interjo\u0308o\u0308ris. \u201eMinu vanavanemad ostsid oma kodu sisustuse ta\u0308iskomplektina aastal 1959, ja see pu\u0308sis neil surmani 40 aastat hiljem. Vanaisa suri, kui ma olin 20aastane, ja siis ma ikka tu\u0308hjendasin tema kodu. Ko\u0303ik vanaisa asjad olid tippvormis,\u201d tunnustab Liina Rootsi mo\u0308o\u0308blimeistrite head to\u0308o\u0308d. Nii mo\u0303nigi ese on jo\u0303udnud sealt ka tema praegusesse koju. See on hea na\u0308ide, kui olulised on kvaliteetsed ja vastupidavad asjad perekonna loo edasi kandmisel ja hoidmisel."}, {"text_idx": "#000012", "text": "Vanavanemate mo\u0308o\u0308bliga u\u0308hes pa\u0308ris Liina ka ellusuhtumise, et kui juba midagi osta, siis nii et kestaks. \u201e20aastasena to\u0308o\u0308tasin u\u0308hes prestiiz\u030cses sisekujunduspoes Stockholmis. Juba siis ammendus minu silmis trendide ja\u0308rgi ostlemine. Sain aru, et tuleb valida teistmoodi suhtumine. Mulle meeldivad asjad, mis ra\u0308a\u0308givad lugu. Asjad, millel on paatina juures,\u201d u\u0308tleb Liina. Ja lisab veidi vabandavalt, et kui keegi tema esemete pa\u0308ritolu kohta ku\u0308sib, ja\u0308tkub tal juttu isegi liiga pikalt."}, {"text_idx": "#000013", "text": "\u201eNa\u0308iteks see riiul,\u201d osutab Liina jo\u0303ulisele mo\u0308o\u0308blitu\u0308kile ko\u0308o\u0308k-elutoas, \u201eon va\u0308lja toodud mu so\u0303bra isa garaaz\u030cist. Vo\u0303tsin riiulilt maha pruuni va\u0308rvi, mille alt koorus va\u0308lja metall po\u0303nevate keevituskohtadega. Lisasin klaasriiulid ja minu meelest sai ta\u0308itsa tore.\u201d"}, {"text_idx": "#000016", "text": "\u201eLambi ko\u0308o\u0308gilaua kohal tegi mu mees. Kolisime siia neli pa\u0308eva enne vanema lapse su\u0308nnita\u0308htaega. Kuna meil siin polnud u\u0308htegi lampi, siis ostis ta K-Rautast veetorusid ja tegi sellise asja. Meie ei peenutse ja meile sobib see lamp siiani va\u0308ga ha\u0308sti.\u201d"}, {"text_idx": "#000017", "text": "Kuigi Liina kodul on kaks korrust, mo\u0308o\u0308dub nende pere pa\u0308ev peamiselt esimesel korrusel. \u201eMe elame esimesel ja magame teisel,\u201d ma\u0308rgib ta. \u201eMinu elu praeguses faasis on esimesel korrusel elamine u\u0308lipraktiline. Ma\u0308letan, et eelmisel suvel, kui vanem laps oli poolteist, olin ma superrase teise lapsega. Olid va\u0308ga palavad ilmad, aga siin korteris sain ma ukse lahti teha ja olla lihtsalt suuremaga koos va\u0308ljas, me ei pidanud kuhugi to\u0303ttama,\u201d meenutab Liina. Tema esimene soovitus noorele kodu otsivale perele olekski leida oma aianurga vo\u0303i terrassiga pesa."}, {"text_idx": "#000018", "text": "Teise asjana soovitaks ta aga noortele peredele, et pole vaja olla liiga korralik ega pu\u0308u\u0308da sobituda. \u201eMulle meeldib lapselikkus ja ma ei vo\u0303ta ennast va\u0308ga to\u0303siselt. Ma tahan ka ise tore va\u0308lja na\u0308ha, mitte viimistletud. Ja ma ei mo\u0303tle paaniliselt, et ko\u0303ik laste asjad peavad olema superilusad. Vo\u0303ivad olla head vanad asjad.\u201d"}, {"text_idx": "#000019", "text": "Liinale ei meeldi ka suund, et koristatud kodust vo\u0303iks saada kinnisidee. \u201eOlen viimasel ajal nii palju kuulnud, et naised ei la\u0308he pa\u0308eval koos oma va\u0308ikse lapsega magama, vaid kulutavad selle aja kodu koristamisele. Ma tahaks, et naised hoopis ra\u0308a\u0308giksid omavahel rohkem. Sellest ei juhtu midagi, kui kodu on koristamata. Peamine on okei vaimne tervis, ja kui selleks on vaja magada, siis mine tee seda kohe,\u201d juhatab ta."}, {"text_idx": "#000020", "text": "Liina meelest peab laskma ko\u0303igil teha nii, et nad tunneksid ennast ha\u0308sti. \u201eIga ema ja laps on erinev. Aga kindlad ettekujutused, et nii peab, mulle u\u0308ldse ei sobi. Samas o\u0303udselt meeldib, kui inimesed jutlustavad oma arvamust ja ja\u0308tavad avatuks vo\u0303imaluse, et vo\u0303ib ka teisiti.\u201d"}, {"text_idx": "#000021", "text": "Liina arvab, et tema suhtumine on pa\u0308rit vanematelt. \u201eSee, et ma olen oma lastega nii palju kodus olnud, on mulle endale ka u\u0308llatus. Mulle vo\u0303eti hoidja, kui ma olin kuuekuune. Ja ma pole kunagi arvanud ega ka lapsena tundnud, et see oleks mulle halvasti mo\u0303junud. Varem mo\u0303tlesin, et ma teen lapsi ja samal ajal to\u0308o\u0308d. Nu\u0308u\u0308d on vastupidi, vo\u0303ib-olla sellepa\u0308rast, et ma olen natuke vanem ja tunnen, et see on mu ainus vo\u0303imalus nendega kodus olla, ja miks mitte seda kasutada?\u201d Oma firmaga tegeleb Liina ka praegu edasi, aga tulevikuprojektidest on veel vara ra\u0308a\u0308kida."}, {"text_idx": "#000022", "text": "Enne Koplisse kolimist elas Liina Pelgulinnas, siis To\u0308o\u0308stuse ta\u0308naval ning pa\u0308rast seda kolis kokku oma mehega, kes elas Fahle majas Sikupillis. \u201eFahle maja oli tore \u2013 industriaalne ja betoonseinad. Aga lastega poleks olnud seal kandis kuhugi minna,\u201d to\u0303deb Liina. \u201ePraegu on meil nii, et kui tahad inimeste sekka, siis ko\u0303nnid Telliskivi poole. Kui tahad olla u\u0308ksinda, ko\u0303nnid teisele poole, Paljassaarde,\u201d kiidab Liina oma kanti."}, {"text_idx": "#000023", "text": "Liina kodus on kerge komistada mo\u0303ne kirstu vo\u0303i kohvri otsa. Nimelt on teda juba aegu vaevanud nende hullus! \u201eSu\u0308u\u0308distan selles oma pagulaseestlase tausta \u2013 tahan, et oleks alati kohver valmis. See pole muidugi u\u0308ksu\u0308heselt nii, aga natuke siiski. Meil oli kodus kohver, mis tuli Eestist Rootsi, ja seal on meie sugulase nimi sees. See on u\u0308ks vapustavamaid asju, mida ma olen na\u0308inud.\u201d"}, {"text_idx": "#000024", "text": "Va\u0308ike Viira hakkab a\u0308ra tu\u0308dinema olukorrast, kus tema pole ta\u0308helepanu keskpunktis. O\u0303nneks on kodu seintel ja riiulitel palju va\u0308rvilisi ja huvitavaid esemeid, mida ema saab talle ma\u0308ngimiseks ja\u0308rjest ka\u0308tte anda. Na\u0308iteks Helsingi disainipoest pa\u0308rit kuke- ja ja\u0308nesemask, mis Liina kunagi endale ostis. \u201eInimesed arvavad, et paljud asjad mu kodus on laste omad, aga tegelikult on need minu,\u201d naerab ta. Uue asja ka\u0308tte saanud laps rahuneb kohe \u2013 tuleb va\u0308lja, et pealtna\u0308ha ebapraktilistest esemetest vo\u0303ib majapidamises ka palju kasu olla."}]